Oficiālais Vēstnesis L 033 , 06/02/1999 Lpp. 0027 - 0028



Komisijas Lēmums (1999. gada 26. janvāris), ar kuru groza Lēmumu 98/83/EK, ar ko dažas trešās valstis un dažus trešo valstu apgabalus atzīst par Xanthomonas campestris (visu Citrus ģints augiem patogēno rasu), Cercospora angolensis Carv. et Mendes un Guignardia citricarpa Kiely (visu Citrus ģints augiem patogēno rasu) neskartām (izziņots ar dokumenta numuru C(1999) 121) (1999/104/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1976. gada 21. decembra Direktīvu 77/93/EEK par aizsardzības pasākumiem pret augiem vai augu produktiem kaitīgu organismu ieviešanos Kopienā un pret to izplatīšanos Kopienā [1], kurā jaunākie grozījumi izdarīti ar Komisijas Direktīvu 98/2/EK [2], un jo īpaši tās IV pielikuma A daļas I iedaļas 16.2., 16.3. punktu un 16.3 punkta a) apakšpunktu, tā kā IV pielikuma A daļas I iedaļas 16.2., 16.3. punkts un 16.3. punkta a) apakšpunkts ietver norādi uz Citrus L., Fortunella Swingle, Poncirus Raf. un to hibrīdiem, kuru izcelsme ir trešās valstīs, kurās ir sastopamas Xanthomonas campestris (visas Citrus ģints augiem patogēnās rases), Cercospora angolensis Carv. et Mendes vai Guignardia citricarpa Kiely (visas Citrus ģints augiem patogēnās rases); tā kā saskaņā ar Komisijas Lēmumu 98/83/EK [3] dažas trešās valstis atzina par Xanthomonas campestris (visu Citrus ģints augiem patogēno rasu), Cercospora angolensis Carv. et Mendes un Guignardia citricarpa Kiely (visu Citrus ģints augiem patogēno rasu) neskartām; tā kā Amerikas Savienoto Valstu Lauksaimniecības departamenta Augu un Dzīvnieku inspekcijas dienests (Animal and Plant Health Inspection Service) ir Komisijai paziņojis, ka Collier apgabalā Floridā ir konstatēta jauna Xanthomonas campestris Citrus ģints augiem patogēnas rases invāzija; tā kā tādēļ Collier apgabals ir jāsvītro no to Floridas apgabalu saraksta, kuri ir atzīti par Xanthomonas campestris (visu Citrus ģints augiem patogēno rasu) neskartiem; tā kā no jaunākajā pieejamā zinātniskajā literatūrā konstatēts, ka organisma Guignardia citricarpa Kiely Citrus ģints augiem patogēna rase ir reģistrēta Argentīnas un Brazīlijas apgabalos, kur audzē citrusaugļus; tā kā tādēļ minētās valstis ir jāsvītro no to Dienvidamerikas valstu saraksta, kuras ir atzītas par Guignardia citricarpa Kiely (visu Citrus ģints augiem patogēno rasu) neskartām; tā kā ir jāveic īpaši pasākumi attiecībā uz tranzīta precēm, uz kurām attiecas saskaņā ar Lēmumu 98/83/EK izdotais oficiālais paziņojums, kurš paredzēts Direktīvas 77/93/EEK IV pielikuma A daļas I iedaļas 16.2, 16.3. punktā un 16.3. punkta a) apakšpunktā; tā kā šajā direktīvā paredzētie pasākumi ir saskaņā ar Pastāvīgās augu veselības komitejas atzinumu, IR PIEŅĒMUSI ŠO LĒMUMU. 1. pants Lēmumu 98/83/EK groza šādi: 1) Lēmuma 2. panta ceturtajā ievilkumā vārdus "Florida (izņemot Dade apgabalu un Manatee apgabalu)" aizstāj ar vārdiem "Florida (izņemot Collier apgabalu, Dade apgabalu un Manatee apgabalu)" 2) Lēmuma 4. panta pirmajā ievilkumā vārdus "visas citrusaugļu audzēšanas trešās valstis Ziemeļamerikā, Centrālamerikā, Dienvidamerikā, Karību jūras reģionā un Eiropā" aizstāj ar vārdiem "visas citrusaugļu audzēšanas trešās valstis Ziemeļamerikā, Centrālamerikā, Dienvidamerikā (izņemot Argentīnu un Brazīliju), Karību jūras reģionā un Eiropā." 2. pants Šis lēmums neattiecas uz citrusaugļiem, uz kuriem attiecas saskaņā ar Lēmumu 98/83/EK izdotais oficiālais paziņojums, kas paredzēts Direktīvas 77/93/EEK IV pielikuma A daļas I iedaļas 16.2, 16.3. punktā un 16.3. punkta a) apakšpunktā un kurus eksportēja pirms tam, kad izcelsmes trešo valstu kompetentās iestādes saņēma informāciju par šo lēmumu. 3. pants Šis lēmums ir adresēts dalībvalstīm. Briselē, 1999. gada 26. janvārī Komisijas vārdā — Komisijas loceklis Franz Fischler [1] OV L 26, 31.1.1977., 20. lpp. [2] OV L 15, 21.1.1998., 34. lpp. [3] OV L 15, 21.1.1998., 41. lpp. --------------------------------------------------